钦定古今图书集成/理学汇编/文学典/第048卷 > 诸葛颖
## 钦定古今图书集成/理学汇编/文学典/第048卷 > 诸葛颖

按《隋书文学传》，“颖字汉，丹阳建康人也。祖铨，梁零陵
太守。父规，义阳太守。颖年八岁能属文。起家梁邵陵
王参军事，转记室。侯景之乱，奔齐，待诏文林馆。历太
学博士、太子舍人。周武平齐，不得调，杜门不出者十
馀年。习《周易》、图纬、《仓雅》《庄子》，颇得其要。清辩有俊才。
晋王广素闻其名，引为参军事，转记室。及王为太子”，
除药藏监。炀帝即位，迁著作郎，甚见亲幸，出入卧内。
帝每赐之曲宴，辄与皇后嫔御连席共榻。颖因间隙，
多所谮毁，是以时人谓之“冶葛。”后录恩旧，授朝请大
夫。帝常赠颖诗，其卒章曰：“参翰长洲苑，侍讲肃成门。
名理穷研核，英华恣讨论。实录资平允，传芳导后昆。”
其见待遇如此。从征吐谷浑，加正议大夫。后从驾北
巡，卒于道，年七十七。颖性褊急，与柳䛒每相忿阋，帝
屡责怒之，而犹不止于后，帝亦薄之。有集二十卷，撰
《銮驾北巡记》三卷，“《幸江都道里记》一卷，《洛阳古今记》”
一卷，《马名录》二卷，并行于世。有子嘉会。